
Raport
privind realizarea prevederilor Programului de suprimare eşalonată a hidroclorofluorocarburilor halogenate pentru anii 2016-2040 şi a 
Planului de acţiuni pentru implementarea acestuia în anii 2016-2020


În rezultatul monitorizării implementării Programului de suprimare eşalonată a hidroclorofluorocarburilor halogenate pentru anii 2016-2040 şi a Planului de acţiuni pentru implementarea acestuia în anii 2016-2020, aprobate prin Hotărârea Guvernului nr. 856 din 13.07.2016, s-a constatat că pe parcursul anului 2017 au fost realizate următoarele activități:

	Obiectivul specific 1. Armonizarea cadrului normativ naţional cu legislaţia Uniunii Europene şi perfecţionarea acestuia în vederea asigurării procesului de suprimare eşalonată a substanţelor care distrug stratul de ozon prevăzute în grupa I din anexa C la Protocolul de la Montreal.
	În scopul realizării acestui obiectiv, prin art. XL al Legii nr.185 din 21.09.2017 pentru modificarea și completarea unor acte legislative, au fost introduse modificări și completări în Regulamentul cu privire la regimul comercial și reglementarea utilizării hidrocarburilor halogenate care distrug stratul de ozon, aprobat prin Legea nr. 852/2002. Aceste modificări au introdus obligativitatea repartizării cotelor anuale de import a hidroclorofluorocarburilor halogenate (în continuare HCFC), specificate în anexa C, grupa I. Astfel, în dependență de cantitatea anuală de HCFC admisă pentru import (conform prevederilor prezentului Program), Ministerul Agriculturii, Dezvoltării Regionale și Mediului (în continuare MADRM)  trebuie să repartizeze cotele anuale de import între agenții economici solicitanți. În acest context, MADRM a elaborat proiectul hotărîrii de Guvern pentru aprobarea Regulamentului privind stabilirea mecanismului de repartizare a cotelor anuale pentru importul hidroclorofluorocarburilor halogenate. Urmare a aprobării acestei hotărîri de Guvern, MADRM va aproba prin ordinul ministrului componența nominală a Comisiei pentru repartizarea cotelor anuale pentru importul HCFC, care va include reprezentanți ai părților interesate. Repartizarea cotelor anuale de import se va efectua conform formulei stabilite în Regulament, luînd în calcul cantitatea totală anuală de HCFC permisă pentru import prin Programul de suprimare eșalonată a hidroclorofluorocarburilor halogenate pentru anii 2016-2040 și cantitatea totală anuală solicitată de către toți agenții economici. Coeficientul, obținut prin raportarea acestor două cantități, este utilizat pentru calcularea cotei anuale care îi revine fiecărui agent economic. Proiectul hotărîri de Guvern pentru aprobarea Regulamentului privind stabilirea mecanismului de repartizare a cotelor anuale pentru importul hidroclorofluorocarburilor halogenate a fost avizat cu instituțiile interesate și se află la etapa de promovare spre aprobare. 
	La fel, în conformitate cu ultimele modificări la Legea nr. 852/2002, autorizaţia pentru importul, exportul sau reexportul substanțelor ce distrug stratul de ozon, al produselor și al echipamentului care conțin asemenea substanțe, va fi eliberată de către Agenția de Mediu, instituție care este în proces de creare. Această modificare a separat funcția de elaborare a politicilor/legislației de funcția de implementare a acestora. Pînă la introducerea  modificărilor respective, autorizația era eliberată de către MADRM.
		Cu suportul Oficiului ,,Ozon”, Universității Tehnice a Moldovei și Centrului de Instruire „Tehnofrig” sînt elaborate criteriile teoretice și practice pentru instruirea continuă și certificarea tehnicienilor frigotehniști în conformitate cu Regulamentul (CE) nr. 517/2014 al Parlamentului European privind anumite gaze fluorurate cu efect de seră (F-gaze) și Regulamentul (CE) nr. 303/2008 al Comisiei din 2 aprilie 2008 de stabilire a cerințelor minime și a condițiilor de recunoaștere reciprocă în vederea certificării societăților comerciale și a personalului tehnic în ceea ce privește echipamentele staționare de refrigerare, de climatizare și pentru pompe de căldură care conțin anumite gaze fluorurate cu efect de seră.

	Obiectivul specific 2. Completarea cadrului normativ privind deşeurile cu prevederi referitoare la hidroclorofluorocarburile halogenate.
	La 23.12.2017 a intrat în vigoare Legea nr. 209 din 29.07.2016 privind deşeurile care, în art. 12 alin. (3) conține prevederi referitoare la ”prezenţa substanţelor periculoase în produsele menţionate la alin. (14), supuse în mod prioritar reglementărilor de responsabilitate extinsă a producătorului, precum mercurul, cadmiul, plumbul, cromul hexavalent, bifenilii polibromuraţi, eterii de difenil polibromuraţi și substanțele ce distrug stratul de ozon, inclusiv hidroclorofluorocarburile”. Prezența substanțelor periculoase este reglementată prin legea citată şi prin actele normative aprobate de Guvern. 
Lit. i) din anexa nr. 2 la proiectul Hotărîrii de Guvern privind aprobarea Regulamentului privind deşeurile de echipamente electrice şi electronice, prevede cerinţe privind tratarea selectivă a materialelor şi componentelor din deşeurile de echipamente electrice şi electronice în conformitate cu pct. 31 din Regulamentul menționat, inclusiv și a celor ce conțin substanțe chimice, cum ar fi: clorofluorocarburile (CFC), hidroclorofluorocarburile (HCFC), hidrofluorocarburile (HFC) și hidrocarburile (HC).

Obiectivul specific 3. Completarea cadrului normativ privind substanţele chimice, protecţia aerului atmosferic şi privind accesul publicului la informaţia de mediu cu prevederi despre hidroclorofluorocarburile  halogenate.
			Conform prevederilor Legii nr. 141 din 17.06.2016 pentru modificarea și completarea unor acte legislative au intrat în vigoare modificările la Legea nr. 1422-XIII din 17.12.1997 privind protecţia aerului atmosferic – art. 17 şi 20, care vor permite retehnologizarea activităților de producere pentru sistarea emisiei în atmosferă a substanțelor care distrug stratul de ozon (SDO).
		În proiectul Legii privind substanțele chimice (Hotărîrea Guvernului nr. 1032 din 08.09.2016) au fost stabilite reglementări privind procedurile de eliberare a autorizațiilor pentru importul sau exportul substanţelor care distrug stratul de ozon, a echipamentelor şi produselor care conţin astfel de substanţe, în baza Legii nr. 852-XV din 14 februarie 2002 pentru aprobarea Regulamentului cu privire la regimul comercial şi reglementarea utilizării hidrocarburilor halogenate care distrug stratul de ozon.      
				Totodată, în capitolul IV ”Interdicţii şi restricţii” al proiectului Legii privind substanțele chimice sunt stabilite cerinţele privind utilizarea unor substanţe chimice periculoase, inclusiv poluanţii organici persistenţi, mercurul, plumbul, cadmiul, compuşii organici ai staniului, cromul hexavalent, ftalaţii, substanţele care distrug stratul de ozon, inclusiv hidroclorofluorocarburile, în echipamente electrice şi electronice, vehicule, acumulatori şi baterii etc.

Obiectivul general 4. Elaborarea şi perfecţionarea Sistemului de raportare a datelor privind importul şi consumul substanţelor care distrug stratul de ozon, al produselor şi echipamentelor care conţin astfel de substanţe, precum şi deservirea acestora.
În scopul colectării datelor privind importul și consumul HCFC, a fost elaborat Ordinul comun al Ministerului Agriculturii, Dezvoltării Regionale şi Mediului şi Biroului Naţional de Statistică nr. 60/84 din 14 noiembrie 2017 „Cu privire la aprobarea formularelor rapoartelor privind protecţia mediului şi a sistemului de colectare a acestora, pentru anul 2018”  prin care a fost aprobat formularul raportului anual nr. l-ozon ”Regimul comercial şi reglementarea utilizării hidrocarburilor halogenate care distrug stratul de ozon”, precum şi indicaţiile metodice pentru completarea acestuia. Formularul a fost repartizat agenților economici pentru colectarea datelor cu privire la importul și consumul de HCFC.
Au fost colectate şi raportate datele privind importul şi consumul hidroclorofruorocarburilor în anul  2016.  Conform art.7 din Protocolul de la Montreal,  raportul a fost prezentat Secretariatului Convenției privind protecția stratului de ozon. 
La fel, au fost prezentate datele privind îndeplinirea Programului de ţara pentru anul 2016 în adresa Secretariatului Fondului Multilateral pentru implementarea Protocolului de la Montreal.

Obiectivul specific 5. Stabilirea cotelor şi taxelor ecologice, după caz,  pentru importul anual admisibil de substanţe care distrug stratul de ozon, de produse şi echipamente care conţin astfel de substanţe.
Cantitatea anuală de import a substanțelor care distrug stratul de ozon este stabilită în Hotărîrea de Guvern nr. 856  din 13.07.2016 privind aprobarea Programului de suprimare eşalonată a  hidroclorofluorocarburilor halogenate pentru anii 2016-2040 şi a Planului de acţiuni pentru implementarea acestuia în anii 2016-2020. 
Pentru anul 2017 cotele anuale pentru importul hidroclorofluorocarburilor halogenate nu au fost repartizate de către Minister, în lipsa unui act regulator privind procedura de repartizare a cotelor. În scopul înlăturării acestei lacune, a fost elaborat proiectul Hotărîrii de Guvern pentru aprobarea Regulamentului privind stabilirea mecanismului de repartizare a cotelor anuale pentru importul hidroclorofluorocarburilor halogenate, care se află la etapa de promovare spre aprobare.

La fel, pentru realizarea Planului de Acțiuni pentru perioada 2016-2020 al Programului, axat pe reducerea cu 35% a consumului admisibil de substanţe care distrug stratul de ozon, prevăzute în grupa I din anexa C (HCFC) la Protocolul de la Montreal, au fost întreprinse următoarele activități.  
A fost elaborat proiectul ”Planul de management pentru eliminarea eşalonată a HCFC, etapa II” (HPMP-2), care a fost aprobat la cea de-a 77 Ședință a Comitetului Executiv al Fondului Multilateral pentru implementarea Protocolului de la Montreal. Planul de management, etapa II, a fost elaborat de către MADRM cu suportul Programului Naţiunilor Unite pentru Dezvoltare în Moldova (PNUD), ca agenţie principală de implementare şi al Programului Naţiunilor Unite pentru Mediu (PNUM), ca agenţie cooperantă.
Obiectivul ”Planului de Management pentru eliminarea eșalonată a hidroclorofluorocarburilor” constă în reducerea consumului de HCFC cu 35 % pînă în anul 2020. Proiectul va fi implementat în perioada 2016-2020 și va fi susținut financiar de către Fondul Multilateral al Protocolului de la Montreal. HPMP-2 include activități neinvestiționale (măsuri legislativ/normative, consolidarea capacităților tehnice, instruirea inspectorilor vamali/de mediu, managementul și monitorizarea proiectului) în valoare de 52.200 USD (PNUM)  și activități investiționale (consolidarea sistemului de reutilizare a HCFC, demonstrarea noilor tehnologii în sectorul comercial) în valoare de 122.300 USD (PNUD).
 Cu suportul proiectului ”Planul de management pentru eliminarea eşalonată a HCFC” au fost instruiți 22 de tehnicieni din sectorul de refrigerare și aer condiționat, iar în programele de studii ale UTM, la specialitățile ce studiază ”Tehnica frigorifică” au fost incluse ore de studii cu privire la agenții frigorifici alternativi (naturali) care înlocuiesc agenții frigorifici de tipul HCFC. 
La fel, în cadrul Colegiului Tehnologic din Chișinău au fost organizate seminare tehnice cu participarea companiilor autohtone și de peste hotare (România, Germania, Danemarca), în cadrul cărora au fost abordate tematici ce țin de utilajele și echipamentele moderne în tehnica frigorifică, tehnologii de utilizare și înlocuire a agenților frigorifici etc. În planurile de învățămînt ale instituției au fost incluse discipline la specialitățile: utilaje frigorifice comerciale, condiționarea aerului, tehnologia de întreținere și reparație a utilajelor frigorifice și de condiționare a aerului.
În scopul consolidării capacităţii Serviciului Vamal au fost organizate și desfășurate cursuri de instruire cu tematica „Protecția stratului de ozon și substanțele care distrug stratul de ozon”, susținute de către Oficiul Ozon. Totodată, a fost distribuit Ghidul pentru colaboratorul vamal privind reglementarea importului/exportului substanţelor chimice care distrug stratul de ozon, precum și al echipamentelor și produselor ce conțin asemenea substanțe,  publicat în anul 2015. 
Totodată, au fost elaborate diverse materiale de instruire profesională pentru studenți/masteranzi de la UTM și Colegiul Tehnologic din Chișinău. Studenții Colegiului Tehnologic din Chișinău au executat proiecte de an și diplome cu tematici din domeniul frigorific, stagiile de practică fiind realizate atît în atelierele și laboratoarele colegiului, cît și la întreprinderile de profil cum ar fi: S.C. ”Dina-Cociug” S.R.L., S.R.L. ”Frio-Dins”, etc. 
		Pe parcursul anilor, inclusiv și pe parcursul anului 2017, Colegiul Tehnologic din Chișinău a instruit peste 200 de lăcătuși electricieni, cu specializarea tehnică frigorifică și de condiționare a aerului. 
		Pentru membrii Asociației Frigotehniștilor din Republica Moldova a fost organizat un seminar, în cadrul căruia au fost prezentate realizările atinse în anul 2017 în domeniul respectiv, noile tehnologii alternative pentru HCFC, precum şi practicile de întreţinere a echipamentului frigorific. 
